eNuus - eNuus vir 'n dekade op kykNET
eNuus vir 'n dekade op kykNET
Op Saterdag 18 Julie vier kykNET (DStv-kanaal 144) se daaglikse nuusbulletin, eNuus, 'n dekade op die kanaal. Vir 10 jaar al bring eNuus jou onafhanklike en geloofwaardige nuusdekking in Afrikaans van gebeure plaaslike en internasionaal. Ons lig jou in, laat jou dink, inspireer en vermaak jou.
" 'n Baanbrekerspan het op 18 Julie 2010 geskiedenis gemaak toe kykNET die eerste onafhanklike Afrikaanse TV-nuusbulletin op lug gesit het," sê eNuus-redakteur, Paul Dunn. "Ons vier hierdie besonderse verjaarsdag in buitengewone omstandighede en saam met almal wat oor die jare tot die sukses van ons bulletin bygedra het. Dit sluit ook ons kykers in, want sonder hulle volgehoue ondersteuning sou eNuus nooit sy tiende verjaarsdag gehaal het nie."
'n Paar van die eNuus-spanlede vertel van hul gunsteling oomblikke op stel:
"Daar is nie 'n spesifieke oomblik wat uitstaan vir my nie, maar meer oor hoe ek oor die afgelope paar jaar met eNuus gegroei het. Van 'n verslaggewer vir bykans vyf jaar in die Wes-Kaap waar ek nuus en sport gedek het, tot in 2018 wat ek 'n sportanker geword het," meen Percivale Young. "En my een hoogtepunt was in 2015 toe ek die uitkloprondtes van die Rugby Wêreldbeker-toernooi in Engeland vir eNuus gaan dek het...Ek is baie dankbaar om vir 'n groot deel van die dekade met 'n dinamiese span te kon werk."
Daniëlla van Heerden is reeds tien jaar deel van die span en beskou dit as 'n ongelooflike voorreg. "Ek het 'n paar maande na die eerste bulletin by die span aangesluit – eers as veldverslaggewer en later as nuusleser. As veldverslaggewer staan veral die wonderlike plekke wat mens sien en die mense wat jy leer ken uit. 'n Gebeurtenis wat veral vir my uitstaan is toe Madiba in 2013 oorlede is en sy roudiens in Soccer City gehou is. Bekende wêreldleiers was daar en die stadion is volgepak deur Suid-Afrikaners – ek was daar om daaroor verslag te lewer. Dis 'n voorreg om na 'n dekade steeds deel van die span te wees."
Barron Hufkie het in Februarie vanjaar by die eNuus-span aangesluit. "As die jongste lid is dit vir my 'n groot voorreg om deel van so 'n gedugte span te kan wees. Die eNuus-span het in hierdie interessante en uitdagende tyd waarin ons leef, bewys dat dit 'n betroubare en akkurate nuusbron is. Ek is besonders trots op die span en ál die harde werk wat agter die skerms ingesit word. Mag die volgende 10 jaar net so suksesvol wees!"
Volgens Gerhard Pretorius, wat sedert 2013 deel van die eNuus-span is, was daar ontelbare hoogtepunte. "Vir my wat uitstaan is die spanwerk en hoe almal altyd bereid is om te help net waar hulle kan. Daar is regtig ongelooflike mans en vroue wat hier werk. En persoonlik, om die Oscar Pistorius moordverhoor van begin tot einde te kon dek, slegs 'n maand en 'n half nadat ek by eNuus begin het, het vir my gewys die vertroue wat die bestuur gehad het in my vermoeë as verslaggewer."
Onthou om elke dag om 19:00 in te skakel vir nuus wat jou inlig, laat nadink en wat jou ook inspireer!
KZN vra om hulp na verwoestende vloede
KwaZulu-Natal, 18 April - Gemeenskappe in KwaZulu-Natal het dringend hulp en ondersteuning nodig ná die dodelike oorstromings in die provinsie. Duisende huise is vernietig en baie mense het ál hul besittings verloor. Organisasies van verskeie dele in die land sit nou hande bymekaar om die betrokke gemeenskappe te help.
Oekraïner in SA: "Ek vrees vir my familie se veiligheid"
eNuus: 'n Oekraïnsgebore vrou wat al 11 jaar lank in Suid-Afrika woon, sê sy voel hulpeloos oor haar familie wat uit hul huise moes vlug ná die Russiese inval.
Glansryk en geheime – Kassie-kuiers
Die immergewilde Bravo! is vanjaar 'n dekade op die kassie! Renaldo Schwarp gesels met aanbieders, Tracey Lange en Reynardt Slabbert, oor gaste, episodes en al die dinge wat ons dalk nie op die skerm sien nie! Ja, daar word ook 'n paar 'geheime' verklap...
Vis en Tjips? – In die sop
In Struisbaai se hawe staan 'n gehawende karavaantjie wat al vir meer as 'n dekade vis en tjips verkoop. Bertus en die span het gaan help om dié klein restaurant op te knap.